Un om de afaceri declarat un risc la adresa securității naționale “prin folosirea unor acte de corupție, violență, șantaj” a scăpat de inculpare, fiind expulzat din România.

„România liberă“ a dezvăluit săptămâna trecută modul în care funcționează legăturile de interese din jurul Primăriei Voluntari, condusă de Florentin Pandele. Astfel, un mare producător român de vaccinuri animale, Romvac Company, a fost deposedat de 3.000 de metri pătrați de teren care asigură legătura între spațiile sale de producție, pentru că fiul unui consilier local PSD și frate al unui director din Primăria Voluntari, Cristi Dumitru, avea nevoie de un drum de acces către un lot de casă poziționat în incinta Fortului 6 Voluntari, construit de Regele Carol I.

Pentru a justifica exproprierea, nașul lui Florentin Pandele, prefect de Ilfov între 2014 și 2015, a invocat necesitatea pregătirii Fortului 6 Voluntari pentru război, pe fondul “riscului escaladării conflictului cu Ucraina”. Ulterior, prefectul Daniel Mihai Rășică a plecat consul general tocmai în inima teritoriului inamic, la Rostov pe Don, în Rusia. Florentin Pandele a răspuns după 10 zile solicitării „României libere“ de a oferi un punct de vedere legat de exproprierea Romvac. Primarul PSD al Voluntariului a explicat că avea dreptul legal să realizeze acea acțiune, invocând mai multe articole de lege.

Pe de altă parte, Florentin Pandele a declarat că nu știe ca vreunul din consilierii care au votat hotărârea de Consiliu Local prin care s-a votat exproprierea să se fi aflat în conflict de interese. Menționăm că răspunsul Primăriei Voluntari a venit după publicarea investigației de către România liberă, situație în care, teoretic, la cunoștința primarului trebuie să fi ajuns informația că Dumitru Emil, consilier

PSD, s-a aflat în conflict de interese când a votat exproprierea Romvac.

Pe de altă parte, în ediția din 1 aprilie, am prezentat și o radiografie a afacerilor familiei Pandele, ocazie cu care am arătat că Bogdan Pandele, fiul primarului Voluntariului, este înconjurat de parteneri de afaceri (Jouma Hanifi și Mariana Grigore), conectați la mafia arabă a legumelor și fructelor, dar și la o fili­era chineză de infracționalitate organizată. Conexiunile duc spre sirianul Kheir Hanifi și spre centrul angro Smart Expo, nume menționate într-un raport intern atribuit Gărzii Financiare Ilfov despre o rețea mixtă, formată din afaceriști și comisari fiscali, care puseseră la schema o rețea infracțională de șantaj, taxe de protecție și evaziune fiscală în rândul importatorilor și comercianților din angroul Smart Expo, amplasat în Voluntari.

Jouma Hanifi, partenerul de afaceri al lui Bogdan Pandele în firma Activ Imobiliare SRL, are însă conexiuni și cu mafia chineză. Acesta apare în 2014, ca mandatar al chinezo-australianului Zheng Siyong în firma MK Rom Factor SRL. Zheng Siyong a fost declarat în decembrie 2012 indezirabil pe teritoriul României pe o perioadă de 10 ani, fiind considerat alături de alți trei conaționali un risc la adresa securității naționale, “prin folosirea unor acte de corupție, violență, șantaj, reu­șind să prejudicieze bugetul consolidat al statului”. Totuși, în ciuda expulzării, afaceristul chinez și-a continuat acțiunile din țara noastră. „România liberă“ a solicitat Departamentului de Informații și Protecție Internă (DIPI) al Ministerului de Interne să explice de ce s-a preferat expulzarea în locul unei acțiuni penale în România.

Într-un răspuns trimis redacției, DIPI a explicat că “declararea ca indezirabili a acestor persoane a fost fundamentată pe existența unor date conform cărora cei patru cetățeni străini desfășurau activități de natură să pună în pericol securitatea națională” și că “pentru aplicarea acestei măsuri administrative, legiuitorul național nu impune și efectuarea de acte de cercetare penală în privința activităților infracționale desfășurate de persoanele în cauză”. Adică chinezii ne-au furat banii, iar autoritățile le-au urat: “Mergeți sănătoși”. Nu știm de ce, însă o coincidență ce merită notată e că pe 23 decembrie 2012, la trei zile de la decizia de declarare ca indezirabili a chinezilor pe motive de risc pentru siguranța națională, prim- ministrul Victor Ponta decidea trecerea DIPI în subordinea sa directă. Precizăm că la acel moment Gabriel Oprea fusese numit vicepremier fără portofoliu pe domeniul apărare și siguranță națională, el fiind coleg de partid cu Nicolae Dumitru, ex-partener de afaceri în Dragonul Roșu cu Kheir Hanifi, al cărui fiu a fost mandatat de indezirabilul Zheng Siyong să-l reprezinte într-una din societățile unde e acționar.

Primarul Florentin Pandele a declarat că nu are cunoștință că vreunul din consilieri să se fi aflat în conflict de interese.